钦定古今图书集成/明伦汇编/官常典/第768卷 > 刘温叟
## 钦定古今图书集成/明伦汇编/官常典/第768卷 > 刘温叟

按《宋史》本传：“温叟，字永龄，河南洛阳人。性重厚方正，
动遵礼法，唐武德功臣政会之后。叔祖崇望，相昭宗。
父岳，后唐太常卿。温叟七岁能属文，善楷隶。岳时退
居洛中，语家人曰：‘吾见风骨秀异，所未知者寿耳。今
世难未息，得与老夫皆为温洛之叟足矣’。故名之。温
叟。以荫补国子四门助教、河南府文学。清泰中，为左”
拾遗内供奉，以母老乞归就养，改监察御史分司。时
台署废弛，温叟作新之。未几，召为右补阙。晋初，王松
权知青州，表为判官，加朝散阶，入为主客员外郎。少
帝领开封尹，奏为巡官，命典文翰，又改广晋府巡官。
少帝即位，拜刑部郎中，赐金紫，改都官郎中，充翰林
学士。初，岳任《后唐》尝居内署，至是，温叟复居斯任，时
人荣之。温叟既受命，归为母寿，候立堂下。须臾闻乐
声，两青衣举箱出庭，奉紫袍兼衣母命，卷帘见温叟
曰：“此即尔父在禁中日内库所赐者。”温叟拜受泣下，
退开影堂列祭，以文告之。母感怆累日，不忍见温叟。
岁满，加知制诰。契丹入汴，温叟惧，随契丹北迁，与承
旨张允共上表求解职，契丹主怒，欲出允等为县令，
赵延寿曰：“若学士才不称职，求解者，守本官可也，不
可加贬出。”遂得罢职出院。汉祖南下，温叟自洛从至
郑州，称疾不行。及入汴，温叟久之方至。授驾部郎中。
周初，拜左谏议大夫，逾年，改中书舍人，加史馆修撰，
判馆事。显德初，迁礼部侍郎，知贡举，得进士十六人。
有谮于帝者，帝怒，黜十二人，左迁太子詹事。温叟实
无私。后数年，其被黜者相继登第。温叟与张昭同修
汉隐帝及周祖《实录》。恭帝即位，迁工部侍郎，兼判国
子祭酒事。宋初，改刑部。建隆元年，拜御史中丞。丁内
艰，退居西洛，旋复本官。三年，兼判吏部铨，因上言曰：
“伏见两京百司，渐乏旧人，多隳故事，虽检阅具存于
往册，而举行须在于攸司。盖因年限得官，归司者例
与减选；冬集赴调，授任者寻又出京。兼有裁满初官，
不还旧局，但称前资，用图免役。又有尝因停任，切欲
归司，而《元敕》不该，无由复职。遂使在司者失于教习，
历事者难于追还。伏望自今诸司职掌，除官勒留及
归司者，如理减外，欠三选以下，仍须在司执行公事，
及三十月即许赴集。如理选外欠三选以上，及在官
不成资考者，即准元敕处分。若在任停官及在司停
职者，经恩后于刑部出给雪牒，却勒归司。如无阙员，
即令守阙，馀依敕格处分。”一日晚归由阙前，太祖方
与中黄门数人，偶登明德门西阙，前驺者潜知之，以
白温叟，温叟令传呼如常过阙。翌日请对，具言：“人主
非时登楼，则近制咸望恩宥，辇下诸军，亦希赏给。臣
所以呵导而过者，欲示众以陛下非时不登楼也。”太
祖善之。宪府旧例，月赏公用茶，中丞受钱一万，公用
不足则以赃罚物充，温叟恶其名不取。任台丞十二
年，屡求代，太祖难其人，不允。开宝四年，被疾，太祖知
其贫，就赐器币，数月卒，年六十三。温叟事继母以孝
闻，虽盛暑非冠带不敢见。五代以来，言执礼者惟温
叟焉。立朝有德望，精赏鉴，门生中元器，杨徽之、赵邻
几，后皆为名士。范杲幼时，尝以文贽温叟，大加称奖以女妻之。太宗在晋邸，闻其清介，遣吏遗钱五百千，
温叟受之，贮厅西舍中，令府吏封署而去。明年重午，
又送角黍执扇，所遣吏即遗钱者，视西舍封识宛然，
还以白太宗。太宗曰：“我钱尚不用，况他人乎？昔日纳
之，是不欲拒我也。今周岁不启封，其苦节愈见。”命吏
辇归邸。是秋，太宗侍宴后苑，因论当世名节士，具道
温叟前事，太祖再三赏叹。